Túrakód: K010\_12 / Táv.: 62,2 km / Frissítve: 2019-02-18

Túranév: Szentes térsége / Gödény-halom #2

Leírás:

60,2 km-es tereptúránk Magyarország és Közép-Európa legmagasabb kunhalmához, a Gödény-halomhoz vezet, mely feltehetően a rézkorból származik és temetkezési hely lehetett.  
A halom (kurgán) – mint arról méretei is tanúskodnak – bizonyára nagy tekintélyű, nagyhatalmú ember temetkezési helyéül szolgált.  
*(A túra navigációs eszköz, túravezető, vagy helyismeret nélkül nem ajánlott!)*

Túránkra a Széchenyi liget kapujából indulunk *(úp.: 000iep)* a Kurca partján fekvő Dózsa-ház irányába, *(É)* a vízzel párhuzamosan haladva a földes ösvényen. A Janó György sétány - Kurca sor útvonalon érjük el a Kiss Zsigmond utca hídját, ahol átkelünk. Az emelkedő tetején, a kereszteződésben balra *(É)* fordulva *(úp.: 001elag)* a Boros Sámuel utca végén kell ismét irányt váltanunk *(úp.: 002elag)*, itt jobbra *(ÉK)*, a Leiningen Károly utcában folytatjuk a városi szakaszt.   
Egy kereszteződéssel odébb irányváltoztatás nélkül kerülünk a Damjanich János utcába, mely végén az úttal balra *(É)* haladva a Vasvári Pál utca, Hajnal utca útvonalon érjük el a város szélét. Itt a 147 sz. vasútvonalat is kereszteznünk kell, hogy utána az első lehetőségnél   
*(úp.: 003elag)* jobbra letérve *(ÉK)* már terepen gurulhassunk tovább. Rövidesen ismét vasúti átjáró következik *(130 sz. vasútvonal)*, mely után a földutak „T” elágazásában balra *(É)* vezet nyomvonalunk. Átgurulunk a Veker-ér felett, utána pedig szántók között haladunk hosszasan, egészen a 45-ös számú főút eléréséig. Közben kétszer is keresztezzük az utóbbi vasútvonalat, valamint egy-egy szakaszon párhuzamosan is haladunk mellette, mind a két oldalán. Ezen a szakaszon ősgyepes részek is láthatók, ősszel látványosan a sárga szín árnyalataiba borulva *(úp.: 004latv)*.  
A főúthoz érve jobbra *(D)* kell tartanunk *(úp.: 005elag)*, kettő lehetőség közül választva: vagy tartjuk magunkat ahhoz, hogy most terepkerékpározásra jöttünk ki, és a track szerint az úttal párhuzamos, füves úton tekerünk, vagy úgy döntünk, hogy ezen a 860 m-es szakaszon megpihentetjük kissé a bringánkkal érintkező testfelületeinket és aszfalton gurulunk. A rövid szakaszt követően, az első lehetőségnél balra *(ÉK)* kell tartanunk *(úp.: 006elag)*, ismét vadabb területeken. Itt egy szakaszon a Vekerrel párhuzamosan haladunk. A víztől eltávolodva *(ÉK-re, úp.: 007elag)* egy keskeny, holtág kinézetű halastavat keresztezünk a keskeny földsávon *(úp.: 008latv)*. *(Ne térjünk le az útról a vízpartra, bármennyire is csalogató és hangulatos! Magánterület, nem nézik jó szemmel! Tartsuk ezt tiszteletben!)* Továbbgurulva ismét legeltetett, füves területet látunk baloldalon, hangulatos környezetet biztosítva pedálozásunkhoz. A rövid, erdős területet követően lassan célegyenesbe érünk. A földutat maguk mögött hagyva, a 9-es kilométerkő után már rázós szilárdburkolatú úton érkezünk el túránk célállomásához és fordulópontjához *(úp.:026ford)*.  
A területen *(mely Csongrád megye legészakibb pontja)* található a gödény-halmi tanösvény *(jelenleg igen elhanyagoltan)*. Turisztikai információs táblái *(úp.: 022info, 025info)* részben még olvashatóak, valamint kopjafát is találunk, melyet 2008-ban állítottak *(úp.:024latv)*.  
Érdemes a halom csúcsára is felküzdeni magunkat *(úp.: 023latv)* a környező panoráma megtekintése érdekében.  
Ennek a helynek kisugárzása, szelleme van. Ez vagy megérint, vagy nem. Ha megérint, akkor érezni fogod. Történelmünk, az őseid, a múltunk egyik jelentős helye ez. Próbáld meg! Talán Te is érzed! Miért is ne? Ha nem, ne bosszankodj, hogy ide invitáltunk. Gurulj haza, és a következő túrádon ne kultikus jelleggel bíró helyet válassz! Bőven válogathatsz természeti-, vagy épített látványosságokat kínáló túrák közül is.

Ha sikerül magadba szívnod a hely bizsergető lüktetését és a fellelhető információkat is átolvastad, ideje indulni!   
Az idefelé bejárt úton térünk vissza, a városi szakasz egy részén némileg eltérő nyomvonalon.   
*(Az útvonal választásához, tartósan száraz időszak javasolt!)*  
  
Amennyiben nincs kedved visszafelé a terephez, aszfaltos utat is választhatsz. Ehhez a visszaindulást követően 1,1 km megtétele után a 027elag útpontnál balra *(DK)* fordulva a K010o121, K010o122, K010o123 trackeket követve éred el a kiindulási pontot. *(A 26,8 km-es távból az elején 1,5 km földút, a többi szilárd burkolatú.)*

Feldolgozták: Virág Olga, (VZs).jpg

*Tapasztalataidat, élményeidet őrömmel fogadjuk!   
(Fotó és videó anyagokat is várunk.)*